Nooddienste staak soektog na sesjarige(Foto: Paramedics, SAPS and Firefighters South Africa, Facebook) Nooddienste het die soektog na Khayalethu Magadla, ŉ sesjarige seuntjie wat verlede week in ŉ oop mangat in Soweto geval het, gestaak. Khayalethu het sowat twee weke gelede in die mangat geval toe hy saam met vriende in Dlamini Park gespeel het. Volgens Robert Mulaudzi, woordvoerder van die Johannesburgse nooddienste, het soek-en-reddingspanne dae lank in die rioolstelsel na die seun gesoek, maar het die soektog niks opgelewer nie. “Van ons kant het ons die soektog deur die rioolpypleiding afgehandel,” sê Mulaudzi. Die operasie is nou aan Johannesburg Water oorhandig sodat hulle die afvalwaterstelsel kan fynkam. Owerhede het gespesialiseerde toerusting in die soektog gebruik, insluitend die isolasie van ŉ spesifieke reservoir in ŉ poging om die vermiste kind te vind. Geen van hierdie pogings het egter positiewe resultate opgelewer nie. Dele van Johannesburg het verlede week sonder water gesit sodat die soektog na Khayalethu kon voortduur, maar ook dit het niks opgelewer nie.